Biex twieġeb għat-theddida terroristika li qiegħda tevolvi, l-UE qed taġġorna u testendi l-għodod disponibbli għaliha. Ir-regoli l-ġodda adottati mill-Kunsill fis-7 ta' Marzu 2017 ser jgħinu fil-prevenzjoni ta' attakki terroristiċi billi jikkriminalizzaw atti bħat-teħid ta' taħriġ jew l-ivvjaġġar għal finijiet terroristiċi, kif ukoll l-organizzazzjoni jew il-faċilitazzjoni ta' dawn il-vjaġġi. Huma jsaħħu wkoll id-drittijiet tal-vittmi tat-terroriżmu. "B'dan il-ftehim, l-UE issa hija mgħammra aħjar biex tilqa' l-isfida tat-theddida terroristika li qiegħda tevolvi. It-terroriżmu m'għandux fruntieri, iżda issa l-messaġġ huwa ċar: il-ġellieda barranin, sew jekk jivvjaġġaw lejn l-UE, mill-UE jew fl-UE ser jiġu mwaqqfa. Iżda s-sigurtà mingħajr ir-rispett tad-drittijiet fundamentali hija inaċċettabbli. Huwa għalhekk li r-regoli l-ġodda jsaħħu wkoll id-drittijiet tal-vittmi u jinkludu salvagwardji ċari għal-libertajiet individwali." Owen Bonnici, Ministru għall-Ġustizzja, Kultura u Gvern Lokali ta' Malta, il-pajjiż li għandu l-Presidenza tal-Kunsill tal-UE Ir-regoli l-ġodda, fil-forma ta' Direttiva, isaħħu u jwessgħu l-kamp ta' applikazzjoni tal-leġislazzjoni eżistenti (Deċiżjoni Kwadru 2002/475/JHA b'mod partikolari). Id-direttiva tikkriminalizza: L-ivvjaġġar ta' persuna ġewwa l-UE, barra mill-UE jew lejn l-UE għal skopijiet terroristiċi , pereżempju biex tingħaqad fl-attivitajiet ta' grupp terroristiku jew bl-għan li twettaq attakk terroristiku. L- organizzazzjoni u l-faċilitazzjoni ta' vjaġġar bħal dan , inkluż permezz ta' appoġġ loġistiku u materjali, bħalma huma x-xiri ta' biljetti jew l-ippjanar ta' itinerarji; L-għoti u l-kisba ta' taħriġ għal skopijiet terroristiċi , pereżempju fil-fabbrikazzjoni jew l-użu ta' splussivi, armi tan-nar, sustanzi noċivi jew perikolużi, b'riflessjoni tad-dispożizzjoni eżistenti dwar l-għoti b'mod konxju ta' taħriġ bħal dan; L-għoti jew il-ġbir ta' fondi bl-intenzjoni jew bl-għarfien li ser jintużaw biex jitwettqu reati terroristiċi u reati relatati ma' gruppi terroristiċi jew attivitajiet terroristiċi. Id-Direttiva ser tikkomplementa wkoll il-leġislazzjoni attwali dwar id- drittijiet għall-vittmi tat-terroriżmu . Tinkludi katalgu ta' servizzi biex jindirizzaw il-ħtiġijiet speċifiċi tal-vittmi tat-terroriżmu, bħalma huma d-dritt ta' aċċess immedjat għal servizzi ta' sostenn professjonali li jipprovdu trattament mediku u psikosoċjali, jew id-dritt għal pariri legali jew prattiċi, kif ukoll assistenza għal talbiet ta' kumpens. Il-mekkaniżmi ta' rispons ta' emerġenza immedjatament wara attakk ser jissaħħu wkoll. Il-passi li jmiss L-adozzjoni mill-Kunsill tindika t-tmiem tal-proċedura leġislattiva. Ladarba r-regoli l-ġodda jiġu ppubblikati fil-Ġurnal Uffiċjali tal-UE, l-istati membri ser ikollhom 18-il xahar sabiex jittrasponuhom fil-liġi nazzjonali. Ir-Renju Unit u l-Irlanda mhumiex marbutin b'din id-direttiva, iżda jistgħu jiddeċiedu li jipparteċipaw. Id-Danimarka għandha fakultà ta' nonparteċipazzjoni f'din id-Direttiva. Test tad-Direttiva dwar il-ġlieda kontra t-terroriżmu Rispons għall-ġellieda terroristi barranin u l-attakki terroristiċi reċenti fl-Ewropa (informazzjoni ġenerali) Ġlieda tal-UE kontra t-terroriżmu (informazzjoni ġenerali) Ara l-paġna tal-laqgħa